Page:Ludus Coventriae (1841).djvu/323

 In Galelye I know that he was born, I can telle in what place and where. Aȝens this no man may answere, ffor he was born in Bedlem Judé; And this ȝe knowe, now alle I have don here, That it stant in the lond of Galelye.

Pylat. Weyl, serys, syn that I knowe that it is so,  The trewth of this I must nedys se: I undyrstand ryth now what is to do,   The jugement of Jhesu lyth not to me. Herowde is kyng of that countré,  To jewge that regyon in lenth and in brede; The jurysdyecyon of Jhesu now han must he,   Therfore Jhesu in hast to hym ȝe lede; In halle the hast that ȝe may spede,   Lede hym to the Herownde anon present, And sey I comawnde me, with worde and dede,   And Jhesu to hym that I have sent. Primus doctor. This erand in hast sped xal be,  In alle the hast that we can do; We xal not tary in no degré,   Tyl the Herowdys presens we come to. Here thei take Jhesu and lede hym in gret hast to the Herowde; and the Herowdys scafald xal unclose, shewyng Herowdes in astat, alle the Jewys knelyng, except Annas and Cayphas, thei xal stondyn, etc.

Primus doctor. Heyl, Herowde, most excyllent kyng! We am comawndyd to thin presens, — Pylat sendyth the be us gretyng, And chargyth us, be oure obedyens, Secundus doctor. That we xuld do oure dylygens To bryng Jhesus of Naȝareth onto the,